Í Vágs kommunu búgva 1420 fólk. Í fólkaskúlanum ganga 235 næmingar, og í miðnámsskúlanum er næmingatalið umleið 100. Til bygdina hoyra 9 størri fiskifør og eitt stórt tal av fiskiførum millum 5 og 20 skrásett brutto tons. Á landi eru átta smærri fiskavirkir. Á fjørðinum er ein alistøð og á landi er eitt sláturvirki at taka ímóti og at hagreiða alifisk. Í bygdini er skipasmiðja, fleiri fyritøkur í byggivinnuni, bilverkstøð og aðrar tænastu- og ídnaðarfyritøkur. Har er banki, sparikassi og tryggingarstova, vardar íbúðir og vardur verkstaður, heilsumiðstøð og kommunulækni, ítróttarhøll og svimjihøll, fótbóltsvøllur og samkomuhús. Í bygdini er kirkja, prestur og prestagarður. Í Vági finna vit eisini eitt pensionistafelag, undirhús, dansifelag, sangkór, dag-tilhald, listaskála og fornminnafelag. Brævstøðin í Vági lat upp tann 1. juli 1903. Tann 31. august 1904 varð brævstøðin umskipað til at verða postavgreiðsla. Tað var danin Anders Olsen, sum var tann fyrsti brævsamlarin og fyrsti postavgreiðslumaðurin í bygdini, og hevði hann postin heima hjá sær. Hann búði í Toftum. Anders Olsen sat við postinum fram til 1933. Tá Anders Olsen gavst yvirtók Andreas Djurhuus postin og samstundis flutti posturin úr Toftum heim í húsini hjá Andreasi í Tippunum. Andreas Djurhuus, ella Andreas Post, sum hann vanliga varð róptur, var løgtingsmaður í tilsamans 18 ár. Hann var eisini limur í kommunustýrinum fyri Vágs kommunu eitt skifti. Á tingi umboðaði hann sambandsflokkin og varð valdur í Suðuroyar valdømi. Í 1980 fór Andreas Djurhuus úr starvinum sum postavgreiðslumaður í Vági, og Petur Vilhelm varð settur í starvið. Hann verður róptur Petur Post og arbeiddi á posthúsinum í Vági í samfull 55 ár. Hann byrjaði tann 3. apríl 1935. Hetta var dagin fyri hann fylti 15 ár. Tann 30. juni 1990 fór Petur Vilhelm frá vegna aldur. Tann 1. juli sama ár tók núverandi posthúsleiðarin, Marianna Eystberg við, sum leiðari á posthúsinum í Vági. Umleið trý ár eftir at Andreas Djurhuus var farin úr starvinum varð posturin kortini verandi í húsunum hjá honum í Tippunum. Men tann 1. apríl 1983 flutti posthúsið í Vági umsíður í egin hølir. Tá keypti postverkið gamla bankabyggningin á Fløðulið. Tað var Føroya Banki, sum tá hevði bygt nýggjan bankabyggning hinumegin vegin, íð seldi. Hesin bygningurin er so karmurin um postviðurskiftini í Vági í dag. Fram til byrjanina av áttatiárunum hoyrdu seks bygdaposthús undir postavgreiðsluna í Vági. Hesi vóru: Víkarbyrgi, Sumba, Akrar, Lopra, Porkeri og Hov. 1. januar 1982 varð posthúsið í Lopra niðurlagt. Tann 1. januar 1983 hendi tað sama við posthúsinum á Økrum og tann 31. august 1993 vóru dagarnir taldir hjá posthúsinum í Hovi. Og í 1996 fór posthúsið í Víkarbyrgi sama veg. Í dag eru tey undirløgdu posthúsini sostatt bert tvey í tali. Tey eru Sumba og Porkeri. Í dag koyra avgreiðslupostboð frá posthúsinum í Vági til Hovs, Lopra, Akrar og Víkarbyrgi. Avgreiðslupostboðini bera út, avgreiða peningasendingar og taka ímóti farandi posti frá viðskiftafólkunum. Í fyrra helmingi av 20. øld varð øll syðra helt av Suðuroy avgreidd á hendan hátt. Tá kom postmaðurin ikki í bili, men hann kom til gongu úr Vági, og gingið varð annanhvønn dag til bygdirnar sunnanfyri Vág og annanhvønn dag til bygdirnar norðanfyri Vág. Maðurin, sum gekk ímillum við postinum, æt John Vilhelm, og varð vanliga róptur Johnurin. Hann byrjaði í 1906 og gavst 31. januar 1951. Tey fyrstu árini bar hann postin út í húsini og tók eisini ímóti farandi posti. Tá hann hevði avgreitt Porkeri og Hov gekk leiðin norður til Øravíkar. Hagani fekk hann skjúts um fjørðin yvir á Tvøroyri, har hann avhandaði farandi postin úr syðru helt, og tók ímóti nýggjum posti at hava við suðuraftur til Vágs.